અમદાવાદ પાસે આવેલા સાણંદમાં રહેતા અને ચાંગોદરમાં સ્ટીલ ફેબ્રીકેશનના નામે વેપાર કરતા કનુભાઇ પટેલ સાથે બનેલ એક ચોંકાવનારી ઘટના સામે આવી છે. કનુભાઇ પટેલ વેપારી છે, તેમને ત્યાં કામ કરતા કામદારોએ જ અપહરણ કર્યું હતું. કામદારોએ વેપારીને રાજસ્થાન લઇ જઇ ખૂબ માર માર્યો હતો અને કાર પોતાના નામે કરાવી દીધી હતી. આ બનાવની વિગત એવી છે કે કનુભાઇ પટેલ ચાંગોદરમાં ફેબ્રીકેશનનું કારખાનું ધરાવે છે. બે માસ પહેલા નરેશ લુહાર નામનો વ્યક્તિ તેમને ત્યાં કામ કરવા માટે ડુંગરપુર, રાજસ્થાનથી આવ્યો હતો. ત્યાર બાદ એક મહિના પહેલા સમીર, આબીદ અને સોહેબ નામના યુવાનો પણ રાજસ્થાનથી તેમને ત્યાં કામ કરવા માટે આવ્યા હતા. ગત 19મી ડિસેમ્બરે સવારે 11 વાગે નરેશે કનુભાઇને ફોન કરીને શાંતિપુરા સર્કલ, સરદાર પટેલ રિંગ રોડ પાસે ફોન કરીને બોલાવ્યા હતા. કનુભાઇ પોતાની સ્વિફ્ટ ડિઝાયર કારમાં શાંતિપુરા સર્કલ પહોંચ્યા ત્યારે સમીર, આબીદ અને સોહેબ પણ હાજર હતા.